โบรกฯ แนะเก็งกำไรหุ้นกลุ่มอิเล็คโทรนิคส์กำไร Q3 สูงเป็นประวัติการณ์-บาทเริ่มอ่อน
โบรกฯ แนะเก็งกำไรหุ้นกลุ่มอิเล็คโทรนิคส์ หลังกำไร Q3 ของ KCE และ SVI สูงเป็นประวัติการณ์ ขณะที่เงินบาทเริ่มกลับมาอ่อนค่าลงใกล้ระดับ 36 บาท/ดอลลาร์อีกครั้ง (หลังคาดการณ์ว่าเฟดจะมีการปรับขึ้นอัตราดอกเบี้ยในการประชุมเดือนธ.ค.) ก็เป็นอีกปัจจัยหนุนผลกำไรของกลุ่มนี้อีกด้วย
19 พ.ย. 2558

บล.ซีไอเอ็มบี (ประเทศไทย) ระบุในบทวิเคราะห์ แนะนำซื้อเก็งกำไรกลุ่มอิเล็คโทรนิคส์ อย่างบริษัทเดลต้า อีเลคโทรนิคส์ (ประเทศไทย) จำกัด (มหาชน) หรือ DELTA ,บริษัท เคซีอี อีเลคโทรนิคส์ จำกัด (มหาชน) หรือ KCE ,บริษัท เอสวีไอ จำกัด (มหาชน) หรือ SVI โดยมีราคาเป้าหมาย 101 บาท (upside 22%), 75 บาท (upside18%) และ 6.29 บาท (upside 23%) หลังทั้ง KCE และ SVI รายงานผลกำไรปกติจากการดำเนินงานไตรมาส 3/58 ออกมาสูงสุดเป็นประวัติการณ์ ขณะที่ราคาหุ้นยังไม่ได้ทำจุดสูงสุดใหม่ตามผลกำไร
นอกจากนั้นการที่เงินบาทเริ่มกลับมาอ่อนค่าลงใกล้ระดับ 36 บาท/ดอลลาร์อีกครั้ง (หลังคาดการณ์ว่าเฟดจะมีการปรับขึ้นอัตราดอกเบี้ยในการประชุมเดือนธ.ค.) ก็เป็นอีกปัจจัยหนุนผลกำไรของกลุ่มนี้อีกด้วย ยิ่งไปกว่านั้นหุ้นกลุ่มเทคโนโลยีในสหรัฐฯ เมื่อวานนี้ก็ปรับตัวขึ้นถ้วนหน้า นำโดยหุ้นแอปเปิล +3.17% หลังจากโกลด์แมน แซคส์ ปรับเพิ่มน้ำหนักความน่าลงทุนของหุ้นแอปเปิล ส่วนหุ้นแฟร์ไชล์ด เซมิคอนดัคเตอร์ และหุ้นพีเอ็มซี-เซียร์รา ปรับตัวขึ้นราว 1.9% ก็น่าจะช่วยหนุนแรงซื้อเก็งกำไรหุ้นกลุ่มอิเล็คโทรนิคส์ในวันนี้